O‘zbekiston Respublikasi Ichki ishlar vazirligining ixtisoslashtirilgan maktab-internatiga o‘quvchilarni o‘qishga qabul qilish uchun tanlovlar o‘tkazish va ularning hujjatlarini rasmiylashtirish tartibi to‘g‘risidagi nizomni tasdiqlash haqida

O‘zbekiston Respublikasi Vazirlar Mahkamasining 2018-yil 19-iyundagi 459-son “O‘zbekiston Respublikasi Ichki ishlar vazirligining ixtisoslashtirilgan maktab-internati faoliyatini tashkil etish chora-tadbirlari to‘g‘risida”gi qaroriga muvofiq buyuraman:
 1. O‘zbekiston Respublikasi Ichki ishlar vazirligining ixtisoslashtirilgan maktab-internatiga o‘quvchilarni o‘qishga qabul qilish uchun tanlovlar o‘tkazish va ularning hujjatlarini rasmiylashtirish tartibi to‘g‘risidagi nizom ilovaga muvofiq tasdiqlansin. 
 2. Mazkur buyruq rasmiy e’lon qilingan kundan e’tiboran kuchga kiradi.
 Mazkur Nizom O‘zbekiston Respublikasi Vazirlar Mahkamasining 2018-yil 19-iyundagi 459-son “O‘zbekiston Respublikasi Ichki ishlar vazirligining ixtisoslashtirilgan maktab-internati faoliyatini tashkil etish chora-tadbirlari to‘g‘risida”gi qaroriga muvofiq O‘zbekiston Respublikasi Ichki ishlar vazirligining ixtisoslashtirilgan maktab-internatiga (bundan buyon matnda maktab-internat deb yuritiladi) o‘quvchilarni (bundan buyon matnda nomzod deb yuritiladi) qabul qilish uchun tanlov o‘tkazish va ularning hujjatlarini rasmiylashtirish tartibini belgilaydi.
 1. O‘zbekiston Respublikasi Vazirlar Mahkamasining 2018-yil 19-iyundagi 459-son “O‘zbekiston Respublikasi Ichki ishlar vazirligining ixtisoslashtirilgan maktab-internati faoliyatini tashkil etish chora-tadbirlari to‘g‘risida”gi qaroriga asosan ixtisoslashtirilgan maktab-internatda o‘qishga ichki ishlar organlarining, birinchi navbatda xizmat majburiyatlarini bajarish chog‘ida halok bo‘lgan, shuningdek, xizmatni o‘tash davomida olgan yaradorligi, kontuziyasi, kasalligi va jarohatlanganligi oqibatida nogironlikka uchragan yoki vafot etgan harbiy xizmatchi va xodimlarining (bundan buyon matnda xodimlar deb ataladi) va boshqa fuqarolarning umumta’lim muassasalarida 4-sinfni tamomlagan farzandlari (o‘g‘il bolalar) har yilgi qabul kvotalariga muvofiq tanlov asosida qabul qilinadi. 
 Bunda, jamoat tartibini saqlashda, jangovar harakatlarda, terrorchilikka qarshi operatsiyalar o‘tkazishda, favqulodda holat tartibini huquqiy ta’minlash va ularning oqibatlarini bartaraf etishda ishtirok etgan vaqtda halok bo‘lgan xodimlarning farzandlari o‘qishga tanlovsiz qabul qilinadi. 
 2. Tanlov quyidagi bosqichlarda amalga oshirildi:
 hujjatlarni to‘plash va o‘rganish;
 orfografik va punktuatsion savodxonlik darajasini aniqlash;
 umumjismoniy tayyorgarlik darajasini aniqlash;
 yakuniy test sinovlari.
 3. Maktab-internatga nomzodlarni o‘qishga qabul qilishni tashkil etish maqsadida O‘zbekiston Respublikasi ichki ishlar vazirining buyrug‘iga asosan O‘zbekiston Respublikasi Ichki ishlar vazirligining ixtisoslashtirilgan maktab-internatiga nomzodlarni qabul qilish bo‘yicha qabul komissiyasi (bundan buyon matnda qabul komissiyasi deb yuritiladi) tuziladi hamda qabul komissiyasining tarkibi tasdiqlanadi. 
 4. Qabul komissiyasi qabul yilining 1-aprelidan 10-sentabriga qadar faoliyat yuritadi.
 5. O‘zbekiston Respublikasi ichki ishlar vazirining o‘rinbosari — kadrlar bosh boshqarmasi boshlig‘i qabul komissiyasi raisi hisoblanadi.
 Qabul komissiyasi raisi qabul komissiyasining ishini tashkillashtiradi, komissiya raisi o‘rinbosarlari va a’zolarining vazifalarini belgilaydi, komissiyalar faoliyatini muvofiqlashtiradi hamda nazorat qiladi.
 Qabul komissiyasi tarkibiga kelishuv asosida Xalq ta’limi vazirligi hamda Jismoniy tarbiya va sport vazirligi tizimidan tegishli mutaxassislar kiritilishi mumkin.
 6. Qabul komissiyasi faoliyatiga hamda ularning ishlarini tashkillashtirishga ko‘maklashish maqsadida O‘zbekiston Respublikasi ichki ishlar vazirining buyrug‘iga asosan Qoraqalpog‘iston Respublikasi Ichki ishlar vazirligi, Toshkent shahar ichki ishlar bosh boshqarmasi hamda viloyatlar boshqarmalarida (hududiy ichki ishlar boshqarmalari) ishchi guruhlar tuziladi va ushbu ishchi guruhlarning tarkibi tasdiqlanadi.
 7. Ishchi guruhlar tarkibiga hududiy ichki ishlar boshqarmalarining Kadrlar bilan ishlash boshqarmasi (bo‘limi) boshlig‘ining o‘rinbosari, O‘z xavfsizligi, Yuridik ta’minlash bo‘linmalari mas’ul xodimlari hamda Harbiy-tibbiy komissiya raisi kiritilishi zarur. 
 8. Maktab-internatga o‘qishga munosib nomzodlarni tanlab olishni tashkil etish uchun hududiy ichki ishlar boshqarmalari ishchi guruhlari tomonidan muntazam ravishda targ‘ibot-tashviqot ishlari olib boriladi. Targ‘ibot-tashviqot ishlari umumiy o‘rta ta’lim muassasalarida, aholi turar joylarida va ichki ishlar organlarida uchrashuvlar o‘tkazish orqali amalga oshiriladi. 
 9. Maktab-internatga o‘qishga qabul qilish uchun O‘zbekiston Respublikasi ichki ishlar vazirining buyrug‘i bilan tanlov e’lon qilinadi va ommaviy axborot vositalarida, shuningdek, Ichki ishlar vazirligining rasmiy veb-saytida beriladi. E’londa qabul qilish shartlari hamda tanlovlarni o‘tkazish muddatlari ko‘rsatilishi lozim.
 10. Farzandlari maktab-internatga o‘qishga kirish istagini bildirgan ota-onalar yoki ularning o‘rnini bosuvchi shaxslar doimiy yashash joyidagi hududiy ichki ishlar boshqarmalariga mazkur Nizomning 1-ilovasiga muvofiq shakldagi ariza bilan murojaat qiladi. 
 Farzandlari maktab-internatga o‘qishga kirish istagini bildirgan xodimlar bevosita ichki ishlar organlarining rahbarlariga bildirgi bilan murojaat qiladi.
 Arizalar qabul yilining 15-aprelidan 1-iyun kuniga qadar qabul qilinadi.
 11. Farzandlari maktab-internatga o‘qishga kirish istagida bo‘lgan ota-onalar yoki ularning o‘rnini bosuvchi shaxslar hamda xodimlar mazkur Nizomning 10-bandidagi ariza yoki bildirgi bilan birga quyidagi hujjatlarni taqdim etadi: 
 nomzod to‘g‘risidagi ma’lumotlar anketasi;
 nomzodning 3 x 4 sm o‘lchamdagi 6 ta, 9 x 12 sm o‘lchamdagi 2 ta rangli fotosuratlari (bosh kiyimsiz);
 nomzodning tug‘ilganlik haqidagi guvohnomasining nusxasi;
 nomzodning ota-onasi (yoki ularning o‘rnini bosuvchi shaxslar) pasporti nusxalari;
 xodimning nogironligi yoki uning o‘limini tasdiqlovchi hujjatlarning nusxalari (agar mavjud bo‘lsa);
 jamoat tartibini saqlashda, xizmat vazifalarini bajarish chog‘ida yaradorlik, kontuziya, shikastlanish yoki kasalliklar oqibatida nogiron bo‘lib qolgan xodimning tibbiy-mehnat ekspert komissiyasi tomonidan berilgan nogironligi haqidagi ma’lumotnoma (xulosa) nusxasi.
 Nomzodning ota-onasi yoki ularning o‘rnini bosuvchi shaxslardan mazkur bandda nazarda tutilmagan hujjatlarni talab qilish taqiqlanadi.
 12. Maktab-internatga o‘qishga kirish istagida bo‘lgan nomzodlarning hujjatlari qabul qilinib, ularga mazkur Nizomning 2-ilovasiga muvofiq shaklda ikki nusxada ma’lumotnoma rasmiylashtiriladi. Birinchi nusxasi nomzodning ota-onasi yoki ularning o‘rnini bosuvchi shaxslarga imzo orqali taqdim etiladi hamda ikkinchi nusxasi nomzodning hujjatlariga biriktiriladi. 
 13. Ishchi guruh tomonidan hujjatlar yig‘ilgandan so‘ng o‘quvchilar 10-iyundan 20-iyun kuniga qadar hududiy sog‘liqni saqlash muassasasida tashkil etilgan tibbiy komissiya tomonidan ko‘rikdan o‘tkaziladi. 
 Tibbiy ko‘rikdan o‘tkazishda o‘quvchining antropometrik ko‘rsatkichlari (tana vazni, bo‘yining uzunligi va ko‘krak qafasi aylanasi), funksional imkoniyatlari va sog‘lig‘idagi mavjud nuqsonlari aniqlanadi.
 Tibbiy ko‘rik natijalariga ko‘ra sog‘lom deb topilgan o‘quvchilar tanlovning keyingi tadbirlariga qo‘yiladi.
 14. Ishchi guruh mas’ul xodimlari tomonidan nomzodlarning hujjatlari qabul yilining 25-iyun kuniga qadar qabul komissiyasiga yuboriladi.
 15. Ishchi guruh 11-bandda ko‘rsatilgan hujjatlar bilan birgalikda xodimlar tomonidan taqdim etilgan quyidagi hujjatlarni nomzodlarning yig‘ma jildiga biriktirilishini ta’minlaydi:
 xodimga bevosita boshlig‘i (komandir) tomonidan berilgan tavsifnoma;
 xodimning ma’lumotnoma-obyektivkasi (hududiy ichki ishlar boshqarmalarining kadrlar bilan ishlash boshqarmasi (bo‘limi) tomonidan imzolangan holda); 
 nomzodga hujjatlari qabul qilib olinganligi haqida berilgan ma’lumotnoma;
 xizmat majburiyatlarini bajarish chog‘ida halok bo‘lgan, shuningdek, xizmatni o‘tash davomida olgan yaradorligi, kontuziyasi, kasalligi va jarohatlanganligi oqibatida nogironlikka uchragan yoki vafot etgan xodimlarga nisbatan tegishli ichki ishlar organi tomonidan o‘tkazilgan xizmat tekshiruvi xulosasi nusxasi (muhr bilan tasdiqlangan);
 Maktab-internatga o‘qishga kirishda imtiyozlardan foydalanish huquqini tasdiqlovchi hujjatlar nusxalari;
 Mazkur Nizomning 3-ilovasiga muvofiq shakldagi nomzodni o‘qishga yuborish haqidagi xulosa.
 16. Maktab-internatda tanlov tadbirlari boshlanishidan kamida besh kun oldin qabul komissiyasi tomonidan tanlov tadbirlari o‘tkazish muddatlari belgilangan reja-jadval ishlab chiqiladi va tasdiqlanadi. 
 Mazkur reja-jadval maktab-internatning qabul komissiyasi e’lonlar taxtasiga hammaga ko‘rish uchun qulay bo‘lgan holda joylashtiriladi, shuningdek Ichki ishlar vazirligining rasmiy veb-saytida e’lon qilinadi hamda ishchi guruhlariga nomzodlarni belgilangan muddatlarda yetib kelishlarini ta’minlash uchun yuboriladi.
 17. Yozma ish (diktant), umumjismoniy tayyorgarlik darajasini aniqlash bo‘yicha tanlov tadbirlari o‘tkazish muddati belgilangan reja-jadvalga asosan o‘tkaziladi.
 Umumta’lim fanlari bo‘yicha test sinovlari belgilangan tartibda O‘zbekiston Respublikasi Vazirlar Mahkamasi huzuridagi Davlat test markazi tomonidan (bundan buyon matnda Davlat test markazi deb yuritiladi) O‘zbekiston Respublikasi Ichki ishlar vazirligi bilan kelishilgan muddatda qabul yilining 15-avgustidan 25-avgust kuniga qadar o‘tkaziladi. 
 18. Yozma ish (diktant) o‘tkazish qabul komissiyasi tarkibiga kiritilgan mutaxassislar tomonidan reja-jadvalda belgilangan muddatda mazkur Nizomning 4-ilovasida keltirilgan metodikaga muvofiq o‘tkaziladi. 
 Yozma ish (diktant) o‘tkazish bo‘yicha qabul komissiyasi tarkibiga maktab-internat mutaxassislari kiritiladi, shuningdek komissiya tarkibiga umumiy o‘rta ta’lim muassasalarining mutaxassislari kelishuv asosida taklif qilinishi mumkin.
 19. Nomzodlarning umumjismoniy tayyorgarligi darajasini baholash qabul komissiyasi tarkibiga kiritilgan mutaxassislar tomonidan reja-jadvalda belgilangan muddatda mazkur Nizomning 5-ilovasida keltirilgan metodikaga muvofiq o‘tkaziladi.
 20. Qabul komissiyasi tarkibidagi nomzodning umumjismoniy tayyorgarlik darajasini baholashda qabul komissiyasi tarkibiga maktab-internat va hududiy ichki ishlar organlarining jismoniy tarbiya va sport sohasidagi mutaxassislari kiritiladi. O‘zbekiston Respublikasi Jismoniy tarbiya va sport vazirligi tizimidan kelishuv asosida mutaxassislar taklif etilishi mumkin.
 21. Qabul komissiyasi tomonidan yozma ish (diktant) hamda umumjismoniy tayyorgarlik darajasini aniqlash bosqichlarining natijalari bo‘yicha Nizomning 6-ilovasiga muvofiq bayonnoma rasmiylashtirilib, 6 balldan kam to‘plagan nomzodlar Davlat test markazi tomonidan o‘tkaziladigan test sinovlariga kiritilmaydi. 
 22. Nomzodlarni umumta’lim fanlari bo‘yicha (ona tili va adabiyot hamda matematika) bilimini baholash Davlat test markazi tomonidan test sinovlari asosida o‘tkaziladi.
 23. Nomzodlar yozma ish (diktant) va umumjismoniy tayyorgarlik sinovlari natijalaridan kelib chiqib qabul komissiyasi tomonidan shakllantirilgan ro‘yxat asosida test sinovlariga kiritiladi. 
 24. Test sinovlari umumiy o‘rta ta’limning davlat ta’lim standartlari doirasida o‘zbek, rus va qoraqalpoq tillarida o‘tkaziladi. 
 25. Test sinovi materiallari Davlat test markazi tomonidan boshlang‘ich va umumiy o‘rta ta’lim sohasidagi yetakchi mutaxassislar jalb etilgan holda Xalq ta’limi vazirligi bilan hamkorlikda shakllantiriladi. Test savollari davlat ta’lim standartida boshlang‘ich sinf bitiruvchi o‘quvchilarining tayyorgarlik darajasiga qo‘yiladigan minimal talablar doirasida tuziladi. 
 26. Maktab-internatning uchun test sinovlari 1 soat (60 daqiqa) davom etadi. Test sinovlari boshlanishiga qadar 20 daqiqagacha tushuntirish ishlari o‘tkaziladi, bu vaqt test o‘tkazish uchun ajratilgan vaqt me’yoriga kirmaydi.
 27. Nomzodlarga ta’lim sohalari bo‘yicha ona tili va adabiyotdan (o‘zbek, rus va qoraqalpoq tillarida) 20 ta, matematikadan 10 ta, jami 30 ta test savollari beriladi. Test savollarining ona tili va adabiyotdan berilgan har bir to‘g‘ri javob uchun “2,1” ball bilan va matematikadan berilgan har bir to‘g‘ri javob uchun “1,1” ball bilan baholanadi. 
 28. Nomzodlar test sinovlariga tug‘ilganlik haqidagi guvohnomasi va mazkur Nizomning 2-ilovasiga muvofiq berilgan ma’lumotnoma bilan kirishga ruxsat beriladi. 
 29. Test sinovlariga belgilangan muddatda kelmagan nomzodlar uchun qo‘shimcha test sinovlari o‘tkazilmaydi. 
 30. Test sinovlari o‘qishga qabul qilishning hal qiluvchi bosqichi hisoblanib, xodimlar va boshqa fuqarolar uchun ajratilgan qabul kvotalari doirasida test sinovlari natijasi bo‘yicha to‘plangan ballardan kelib chiqqan holda navbatdagi ketma-ketlik tartibiga muvofiq nomzodlar tanlab olinadi.
 31. Test sinovlari natijalari Davlat test markazi tomonidan qabul komissiyasiga taqdim etiladi.
 32. Qabul komissiyasi test sinovlari natijalariga ko‘ra o‘qishga kirgan nomzodlar ro‘yxatini tuzadi hamda mazkur Nizomning 7-ilovasiga muvofiq shakldagi bayonnomani rasmiylashtiradi.
 33. O‘qishga qabul qilingan nomzodlar ro‘yxati va ularning test sinov natijalari e’lonlar taxtasiga hamma ko‘rish uchun qulay bo‘lgan holda joylashtiriladi.
 34. Maktab-internat tomonidan qabul yilining 30-avgustidan kechiktirmagan holda nomzodlarni o‘qishga qabul qilinganligi to‘g‘risidagi buyruq chiqariladi. 
 35. Nomzod, uning ota-onasi (yoki uning o‘rnini bosuvchi shaxslar) tomonidan berilgan maktab-internatga o‘qishga qabul qilish bilan bog‘liq murojaatlar qabul komissiyasi tomonidan qonunchilik hujjatlarida belgilangan tartibda ko‘rib chiqiladi.
 36. Tanlov natijalari yuzasidan nomzodning murojaatlarini qisqa muddatda ko‘rib chiqish uchun O‘zbekiston Respublikasi ichki ishlar vazirining o‘rinbosari –kadrlar bosh boshqarmasi boshlig‘i raisligida apellatsiya komissiyasi tuziladi.
 37. Apellatsiya komissiyasi tarkibiga qabul komissiya faoliyatida ishtirok etmagan Ichki ishlar vazirligi Kadrlar bosh boshqarmasi va maktab-internatning tegishli mutaxassis xodimlari kiritiladi, shuningdek murojaatning mazmunidan kelib chiqib kelishuvga asosan Xalq ta’limi vazirligi hamda Jismoniy tarbiya va sport ishlari vazirliklarining hududiy bo‘linmalaridan mutaxassislar taklif qilinishi mumkin.
 38. Apellatsiya komissiyasiga ariza va shikoyatlar tanlov natijalari e’lon qilingan kundan e’tiboran 3 ish kunida qabul qilinadi.
 39. Apellatsiya komissiyasi qabul qilingan ariza va shikoyatlarni 3 ish kunidan kechiktirmasdan murojaat qilgan nomzod, uning ota-onasi (yoki uning o‘rnini bosuvchi shaxslar) ishtirokida ko‘rib chiqadi. 
 40. Test sinovlari natijasi bo‘yicha berilgan apellatsiya shikoyatlari apellatsiya komissiyasi tomonidan qabul qilib olingan kuni Davlat test markaziga yuboriladi.
 Test sinovlari natijasi bo‘yicha berilgan apellatsiya shikoyatlari Davlat test markazi tomonidan 3 ish kuni ichida ko‘rib chiqiladi va natijalari Ichki ishlar vazirligiga yuboriladi. 
 41. Nomzodlar yozma ish (diktant), umumjismoniy tayyorgarlik, test sinovlariga tayyorlanish va ularni topshirish davrida turar joy bilan ta’minlanmaydi, shuningdek maktab-internatga kelib-ketishi, yashashi va ovqatlanishi bilan bog‘liq barcha sarf-xarajatlar ularning o‘z hisobidan amalga oshiriladi.
 42. Nomzodni o‘qishga qabul qilish uchun asos bo‘lgan hujjatlar uning shaxsiy hujjatlar yig‘majildida saqlanadi.
 43. O‘qishga qabul qilinmagan nomzodlarning hujjatlari 10 kunlik muddatda hududiy ichki ishlar boshqarmalarga qaytarib yuboriladi. Qabul qilingan nomzodlarning hujjatlari maktab-internatda saqlanadi.
 44. Shaxsiy hujjatlar yig‘majildini nomzodning qo‘liga yoki uning ota-onasiga (uning o‘rnini bosuvchi shaxslarga) berish taqiqlanadi.
 45. Mazkur Nizom talablari buzilgan taqdirda aybdor bo‘lgan shaxslar qonunchilik hujjatlarida belgilangan tartibda javobgarlikka tortiladi.
 46. Mazkur Nizom O‘zbekiston Respublikasi Sog‘liqni saqlash vazirligi, Xalq ta’limi vazirligi, Jismoniy tarbiya va sport vazirligi hamda O‘zbekiston Respublikasi Vazirlar Mahkamasi huzuridagi Davlat test markazi bilan kelishilgan.
 1. Nomzodlarning orfografik va punktuatsion savodxonlik darajasini aniqlash uchun hajmi 75 — 80 ta so‘zdan iborat bo‘lgan yozma ish (diktant) olinadi.
 2. Diktant qabul komissiyasi tomonidan maktab-internat binosida o‘tkaziladi.
 3. Diktantning mavzulari va matnlari qabul komissiyasi raisi tomonidan tasdiqlanadi.
 4. Diktantning tasdiqlangan mavzu va matnlari qabul komissiyasi kotibida saqlanadi va ularning oshkor qilinmasligi uchun shaxsan mas’ul hisoblanadi.
 5. Diktant o‘tkazilayotgan auditoriyaga kitob, lug‘at, uyali telefon, telekommunikatsiya vositasi, shpargalka va yozuvlarni o‘chirishga mo‘ljallangan ruchkalarni olib kirish taqiqlanadi.
 6. Diktant boshlanishidan oldin qabul komissiyasi a’zolari tomonidan nomzodlarga diktant o‘tkazish tartibi tushuntiriladi hamda raqamlangan (ro‘yxatdan o‘tkazilgan) daftarlar tarqatiladi. 
 7. Nomzod raqamlangan daftarning ustki qismiga o‘zining familiyasi, ismi va otasining ismini yozadi. 
 8. Qabul komissiyasi a’zolari tomonidan nomzodlarga diktant matni bir marotaba tushunarli holda to‘liq o‘qib eshittiriladi hamda shu kungi sana va diktant mavzusi doskada nomzodlarga tushunarli qilib yozib qo‘yiladi. Diktant matni to‘liq o‘qib eshittirilgandan keyin nomzodlar diktantni yozishga tayyorlanadi.
 9. Diktant yozish boshlanganda qabul komissiyasi a’zosi diktant matnini sekin birma-bir o‘qib beradi. 
 Bunda 1 ta gap o‘qib eshittiriladi va nomzod o‘qib eshittirilgan gapni yozishga kirishadi. 
 10. O‘qib eshittirilgan gapni nomzodlar yozib bo‘lganidan keyin ushbu gap qabul komissiyasi a’zosi tomonidan yana bir marotaba o‘qib beriladi. Diktant yozdirish shu tarzda davom etadi.
 11. Nomzodlar diktantni yozib tugatgandan keyin unga berilgan raqamlangan daftarlarni qabul komissiyasi a’zosiga topshirib auditoriyani tark etadilar.
 12. Qabul komissiyasi a’zosi nomzodlardan qabul qilib olingan raqamlangan daftarlarni tekshirish uchun topshiradi. 
 13. Auditoriyada nomzodlarga diktant yozdirgan qabul komissiyasi a’zosi tomonidan shu auditoriyadagi nomzodlar yozgan diktantlarni tekshirishiga yo‘l qo‘yilmaydi.
 14. Qabul komissiya a’zosi (mutaxassislar) nomzodlarning yozgan diktantlarini shu kunning o‘zida mazkur Metodikaning 1-ilovasida nazarda tutilgan baholash mezonlariga asosan baholab, har bir raqamlangan daftarga o‘zining familiyasi, ismi va otasining ismini yozib, tekshirgan sanani va imzosini qo‘yadi. 
 15. Nomzodlarga diktantni qayta topshirishga ruxsat berilmaydi. 
 16. Diktant natijalari bo‘yicha qabul komissiya tomonidan shu kunning o‘zida mazkur Metodikaning 2-ilovasiga muvofiq shaklda qaydnoma rasmiylashtiriladi.
 17. Yozma ish (diktant) natijalarni shu kunning o‘zida maktab-internat qabul komissiyasining e’lonlar taxtasiga joylashtirish orqali nomzodlar e’tiboriga yetkaziladi.
 18. Qaydnoma yozma ishni o‘tkazishda ishtirok etgan qabul komissiyasi a’zolari tomonidan imzolanadi hamda shu kunning o‘zida nomzodlarning raqamlangan daftarlari qabul komissiyasi kotibiga topshirilishi ta’minlanadi.
 1. Nomzodlar tomonidan yozilgan diktant “5” ballik tizimda baholanadi. 
 Diktant:
 1 tagacha orfografik yoki punktuatsion xatolikka yo‘l qo‘yilgan deb topilganda — “5” ball bilan baholanadi;
 2 tadan 4 tagacha orfografik va punktuatsion xatolikka yo‘l qo‘yilgan deb topilganda — “4” ball bilan baholanadi;
 5 tadan 10 tagacha orfografik va punktuatsion xatolikka yo‘l qo‘yilgan deb topilganda — “3” ball bilan baholanadi;
 11 ta va undan ortiq orfografik va punktuatsion xatolikka yo‘l qo‘yilgan deb topilganda — “2” ball bilan baholanadi.
 Nomzod daftarni diktant yozilmagan bo‘sh holda topshirganda u “0” ball bilan baholanadi.
 2. Quyidagi holatlar mavjud bo‘lgan taqdirda diktantdagi xatoliklar 1 ta xato deb hisoblanadi:
 5 ta o‘rinda “h” yoki “o‘” harflari o‘rnida tegishlicha “x” yoki “u” harflari yozilgan bo‘lsa;
 kirish so‘zlarning (masalan, darvoqe, darhaqiqat) yozilishida 6 tagacha punktuatsion xatolikka yo‘l qo‘yilgan bo‘lsa;
 qaratqich belgisi 3 tagacha so‘zda noto‘g‘ri qo‘llanilgan bo‘lsa.
 3. Quyidagilar xato deb hisoblanmaydi:
 tasodifiy xatolar (masalan, “tushunmoq” so‘zi barcha o‘rinlarda to‘g‘ri yozilgan bo‘lsa);
 takroriy xatolar (masalan, “qutulmoq” so‘zi 5 tagacha o‘rinda “qutilmoq” tarzida qo‘llanilgan bo‘lsa);
 so‘z ko‘chirishdagi xatolar (masalan, voqe-a yoki oktya-br);
 ayrim atamalarning yozilishidagi xatolar (masalan, Cho‘lpon ota — Cho‘pon ota, Sayxunobod — Sayxun-obod).
 4. Diktantdagi tuzatishlar miqdori 5 tadan ortiq bo‘lsa, baho bir ballga pasaytiriladi.
 5. Agar diktantda uch va undan ortiq tuzatish bo‘lsa, “5” ball qo‘yilmaydi.
 1. Nomzodlarning umumjismoniy tayyorgarligi darajasi ularning mazkur Metodikada nazarda tutilgan tegishli mashqlarni bajarishini tekshirish orqali baholanadi. 
 Nomzodlarning umumjismoniy tayyorgarlik darajasini baholash tadbirlari zarur darajada jihozlangan yopiq joylarda (zallar, maydonchalar va h.k.) o‘tkaziladi
 2. Jismoniy tayyorgarlik mashqlarini bajarish boshlanishidan oldin nomzodlarga dastlab mashqlarni bajarishga qo‘yiladigan talablar va mezonlar hamda mashqlarni bajarish tartibi qabul komissiyasi tarkibiga kiritilgan mutaxassislar tomonidan tushuntiriladi.
 3. Nomzodlar umumjismoniy tayyorgarlik darajasini baholash tadbirlarida sport kiyimida bo‘lishi lozim.
 4. Nomzodlar quyidagi mashqlarni bajaradi:
 to‘sinda (turnikda) tortilish;
 60 metrga yugurish;
 1000 metrga yugurish.
 5. Nomzodlarning umumjismoniy tayyorgarlik darajasini baholash tadbirlari zarur darajada jihozlangan ochiq va yopiq joylarda (zallar, maydonchalar va h.k.) o‘tkaziladi.
 6. Umumjismoniy tayyorgarlik mashqlarini bajarish oralig‘ida nomzodlarga dam olish uchun kamida 10 daqiqa vaqt beriladi.
 7. Belgilangan mashqlarni uzrsiz sabablarga ko‘ra topshirmagan nomzodlar qoniqarsiz baholanadi.
 8. Nomzodlarga umumjismoniy tayyorgarlik darajasini aniqlash bo‘yicha sinovlardan qayta o‘tishga ruxsat berilmaydi.
 9. To‘sinda (turnikda) tortilish mashqini bajarishda:
 bosh barmoq poya ichkarisidan ushlanadi, tana biroz rostlanadi, tizza bo‘g‘imi to‘g‘irlanadi, oyoq uchlari cho‘ziladi, tovonlar birlashtiriladi;
 iyak turnik poyasidan o‘tgunga qadar qo‘llar bukiladi;
 harakat to‘liq amalga oshirilishi bilan dastlabki holatga qaytiladi (osilish holati 1-2 soniya davom etadi).
 Ushbu mashqni bajarishda oyoqlarni bukish va kerish, tanani harakatsiz holatda egish hamda oyoqlar bilan siltanma harakatlar qilish taqiqlanadi.
 10. 60 metrga yugurish mashqi:
 yuqori yoki quyi startdan amalga oshiriladi;
 stadionning yugurish yo‘lakchasi yoki qattiq qoplamli tekis joylarda o‘tkaziladi.
 11. 1000 metrga yugurish mashqlari stadionning yugurish yo‘lakchalari yoki tekis joylarda, umumiy yoki alohida start berilgan holda o‘tkaziladi.
 Start va marra chiziqlari bir joyda belgilanishi mumkin.
 12. Jismoniy tayyorgarlik mashqlarini bajargan nomzodlar shu vaqtning o‘zida qabul komissiyasi a’zolari tomonidan mazkur metodikaning 1-ilovasida nazarda tutilgan baholash mezonlariga asosan baholanadi.
 13. Umumjismoniy tayyorgarlik darajasini aniqlash bo‘yicha sinov natijalari bo‘yicha shu kunning o‘zida mazkur Metodikasining 2-ilovasiga muvofiq shaklda qaydnoma rasmiylashtiriladi.
 14. Umumjismoniy tayyorgarlik darajasini aniqlash bo‘yicha sinov natijalari shu kunning o‘zida maktab-internatning e’lonlar taxtasiga joylashtirish orqali nomzodlar e’tiboriga yetkaziladi.
 15. Qaydnoma qabul komissiyasining umumjismoniy tayyorgarlik darajasini baholashda ishtirok etgan a’zolari tomonidan imzolanadi hamda shu kunning o‘zida qabul komissiyasining mas’ul kotibiga topshiriladi. 
 1. Nomzodlarning jismoniy tayyorgarlik darajasini aniqlash bo‘yicha sinov natijalari “5” ballik tizimda quyidagi mezonlar asosida baholanadi:
 2. Nomzod jismoniy tayyorgarlik mashqlarini bajargandan so‘ng, unga har bir mashq uchun qo‘yilgan ballari umumlashtirilib nomzodga o‘rtacha arifmetik ball qo‘yiladi. Bunda jismoniy tayyorgarlik mashqlari uchun qo‘yilgan ballar yig‘indisi quyidagicha hisoblanadi: 
 14 — 15 ball to‘plaganda — “5” ball;
 11 — 13 ball to‘plaganda — “4” ball;
 6 — 10 ball to‘plaganda — “3” ball;
 6 dan kam to‘plaganda — “0” ball.
 3. Nomzod jismoniy tayyorgarlik darajasini aniqlash bo‘yicha sinovda 2 ta mashqni “0” ballga bajarganda, nomzodga “0” ball qo‘yiladi.